ŠARA

Lagano zakoračih u sobu. Bila je polumračna. Na kant otvoreno krilo prozora veselo je dočekivalo skakutavi povjetarac iz bašče. Mir i spokoj krasio je svaki kutak sobe. Zrake sunca u suton nježno su kupale jambeze koji kao puna jedra zapeta na brodu života smjerno idu naprijed ploveći na naninoj staroj sećiji. A, podno njih, on, prepun lepršavih šara, skrivenih poruka, utkanih uzdaha, molitvi i nadanja. Ćilim. Nanin ćilim, najljepši mogući bosanski ćilim.
Dijete sam novog vakta, što bi nana i reci. Sve brzo, sve odmah, sve kratko. Ništa duboko. Ništa sa smislom, značenjem. Gdje je nestalo? Gdje smo to mi krenuli tako žurno?
A, ona prkosna. Eto je tu šepuri se pod mojim nogama. I dan-danas svježa, ista, nova i neponovljiva, a stara. Šara. Vako bi mi nana reci, opriča: Život nije bio lagan. Nikad i nije. Svega malo, a potreba, pa i prohtjeva iz duše, puno. Puno male djece, a velike sreće i potrebe. Puno posla, a malo i u vaktu sve stići. Malo para, ali puno bereketa i osmijeha. Valjalo se raditi. Stalno, mukotrpno. A, voliš i da ti lijepo bude. Namireno i sređeno. Ali, prkosna je žena Bosanka. Sorta je to od najmekših đul latica satkana, treperave dušice, ali prkosno i žestoko biće spremno na svaki boj. Pa tako i ćilimi nam nastajaše. Stiće one sve – i u njivu, i iz njive, i oko hajvana i oko insana, a onda da se i podruže sa konama i dušu svoju uz kahvu mirisnu okrijepe. Pa najljepše gizdave šare na ćilimu da zajedno nanizaju, sture, utkaju uz uzdahe, smijeh i molitve. Mašnica za mašnicom, pa koju kornjaču razbaci tu i tamo, a sve utkaj na potku najljepših snova i želja. Da proslaviš rođenje, spremišu ruho,  spriječiš zlo, prehraniš čeljad; da ojačaš tijelo, da Gospodaru molitvu utkanu svaki dan   ponudiš.
Šara, toliko ljepote, u takvoj pramenoj skromnosti utkano. Šara koja stotine godina lebdi nad svima nama svuda okolo Bosnom mojom najljepše zastrtom. Šara, kojoj se otkad znam za sebe divih jer je pomalo gruba dok mi grebe nježne dječije dlanove, a tako živa da oči ne da sa sebe smaknuti. Šara, koja evo i sada, starica mlada podamnom stoji.
 Hvala ti nano za ljubav, za priče, za molitve, za snove, za borbe i život koji odbija da se preda. Za ljubav prije svega koja je to sve svaki dan rodila i izrodila i prerodila k’o stara šeftelija podno vrta tvoga. 
A obećavam ti Šaro moja, dok god živiš u meni, svaki dan ustrajno ću se boriti, raditi, disati da te sačuvam od zaborava, da idalje ostaješ moja stara mladica uvijek ista, a nova. Jer, ti si moje živo naslijeđe! Ti si moja, i zauvijek moja Šara!

